
Aproximativ 10% din bolnavii cu litiază biliară simptomatică au şi litiază coledociană. 


Cei mai mulţi bolnavi cu litiaza căii biliare principale (CBP) pot fi diagnosticaţi preoperator pe baza semnelor clinice (colică biliară, icter tranzitoriu, febră), a examenelor de laborator (bilirubinemie, fosfatază alcalină, transaminaze, enzime pancreatice).şi a metodelor imagistice. Ecografia hepatobiliară poate evidenţia, uneori, calculii coledocieni sau intrahepatici şi poate preciza calibrul CBP. Cea mai utilă explorare preoperatorie în diagnosticul litiazei CBP este colangiografia IRM [1].

Factori predictivi utilizaţi pentru cercetarea litiazei CBP sunt: icter sau pancreatită recente, modificarea testelor funcţionale hepatice, dilatarea căilor biliare la ecografie. În absenţa factorilor predictivi, probabilitatea unei litiaze coledociene este de 2-3%, iar în prezenţa lor, riscul creşte la 50% [14]. Nici un indicator clinic sau biologic nu este suficient de sigur pentru a permite diagnosticul preoperator al litiazei coledociene (VPP = valoare predictivă pozitivă) sau suficient de sigur pentru a exclude prezenţa ei (VPN = valoare predictivă negativă).


Investigaţiile preoperatorii care au o sensibilitate diagnostică apropiată de cea a colangiografiei intraoperatorii sunt ecoendoscopia, colangiografia endoscopică retrogradă şi colangiografia IRM.

	Examen
	Specificitate
	Sensibilitate

	Ecografia transparietală
	20-25%
	100%

	Ecografia endoscopică
	92-100%
	77-97%

	Colangiografie intraoperatorie
	95-100%
	98%

	Colangiografie endoscopică retrogradă
	87-97%
	93-100%

	Colangiografia IRM
	94%
	87-100%


Tabel nr. 1: Sensibilitatea şi specificitatea metodelor de diagnostic al litiazei coledociene [15]

După Gigot [9] şi Sharp [17] vârsta, hiperbilirubinemia, examenul ecografic pozitiv (cu evidenţierea dilatării CBP şi/sau a calculilor în CBP) sunt cei mai buni factori independenţi predictivi pentru litiaza coledociană. Singur, fiecare dintre aceşti factori are o valoare predictivă ce variază între 28-38%. Aprecierea lor globală, asociind simptomele, datele de laborator şi examinările radiologice, creşte valoarea predictivă pozitivă. Astfel, prezenţa celor trei criterii mai sus amintite la un pacient face ca acesta să aibă 94% “şanse” de a avea coledocolitiază. 


Colangiopancreatografia IRM este utilă pentru evidenţierea anomaliilor biliare şi vasculare, precizează diagnosticul icterului mecanic şi se poate realiza la cei la care ERCP nu se poate efectua din diferite motive. Sensibilitatea sa în diagnosticul litiazei CBP a ajuns să o egaleze pe cea a ERCP şi a ecoendoscopiei. Deşi este mai scumpă decât celelalte explorări, faptul că nu necesită spitalizare şi anestezie, respectiv substanţe de contrast face ca, în ansamblu, să fie cea mai ieftină dintre explorările cu sensibilitate peste 90%. 


Colangiopancreatografia endoscopică retrogradă (ERCP) păstrează rolul de explorare de elecţie postoperatorie oferind şi avantajul terapeutic. La pacienţii selectaţi are o sensibilitate şi specificitate de aproape 100%, dovedindu-se mai utilă decât rezonanţa magnetică. Este, însă, o explorare invazivă, care nu poate fi propusă de rutină tuturor pacienţilor, având o morbiditate şi mortalitate proprie. Are, totuşi, avantajul terapeutic, permiţând rezolvarea litiazei coledociene în cea mai mare parte a cazurilor diagnosticate. Abordul endoscopic al CBP şi extragerea calculilor după sfincterotomie endoscopică nu sunt posibile în toate cazurile (calculi coledocieni peste 2 cm, diverticul duodenal adiacent ampulei, stenoză coledociană distală, bolnavi gastrectomizaţi cu montaj Billroth II). 

Fig. nr.1 : Strategia diagnostică în caz de colestază cu dilatarea CBP [15]

Depistarea preoperatorie a litiazei coledociene este importantă deoarece poate scuti bolnavul de o intervenţie suplimentară şi permite adaptarea strategiei terapeutice. Coledocolitiaza, considerată ca o contraindicaţie a colecistectomiei laparoscopice înaintea introducerii manevrelor minim invazive asupra CBP, la ora actuală poate fi rezolvată înaintea, în timpul sau după intervenţia laparoscopică. 

Când diagnosticul de coledocolitiază se pune preopoperator, atitudinea terapeutică se modifică în funcţie de o serie de factori:

a. La bolnavii cu icter moderat, fără semne de angiocolită şi la cei cu litiază coledociană asimptomatică, se va prefera extragerea laparoscopică în momentul colecistectomiei laparoscopice;

b. Extracţia calculilor poate fi efectuată şi în acelaşi timp cu gestul chirurgical (colecistectomia laparoscopică) printr-o sfincterotomie endoscopică;

c. La bolnavii cu icter intens, angiocolită, risc operator mare se preferă în prima etapă sfincterotomia endoscopică şi extragerea endoscopică a calculilor; după ameliorarea stării generale se va practica colecistectomia laparoscopică. 

În aceste condiţii, efectuarea ca primă etapă diagnostică – şi terapeutică – a ERCP este justificată. Când colangiografia retrogradă infirmă prezenţa calculilor sau când, în cazul în care aceştia sunt prezenţi, reuşeşte îndepărtarea lor, atunci colecistectomia laparoscopică poate fi realizată, fără a mai fi necesară colangiografia intraoperatorie.
















Fig.nr. 2: Strategia terapeutică pentru coledocolitiaza diagnosticată preoperator [8]

Depistarea intraoperatorie. Majoritatea calculilor coledocieni sunt depistaţi intraoperator prin colangiografie intraoperatorie, investigaţie obligatorie la pacienţii suspectaţi preoperator de coledocolitiază (pe criterii clinice, biologice sau ecografice) şi pe criterii intraoperatorii (calculi mici în colecist, cistic larg, un singur calcul faţetat în vezica biliară, CBP dilatată).


O explorare care aduce date suplimentare intraoperator pentru diagnostic este ecografia laparoscopică.


Colangiografia intraoperatorie este foarte utilă nu numai pentru a detecta calculii coledocieni, dar şi pentru a evidenţia variantele anatomice, realizând o veritabilă "hartă" a căilor biliare, prevenind astfel leziunile biliare iatrogene. Majoritatea chirurgilor o indică, însă, în cazuri selecţionate:


- cazurile suspectate, mai ales intraoperator, de litiază coledociană;


- cazurile cu anatomie neclară a CBP (se previn accidentele intraoperatorii);


- când disecţia cisticului este dificilă, colangiografia oferă detalii despre lungimea, calibrul, unghiul de vărsare în coledoc şi prezenţa eventuală a calculilor inclavaţi în cistic;


- în prezenţa unei vezicule scleroatrofice, ratatinate în hil, când există suspiciunea unei fistule bilio-biliare sau bilio-digestive.

 
Obiectivele colangiografiei laparoscopice sunt:

· să identifice joncţiunea cistico-hepatică, în condiţiile în care, de obicei, chirurgul evită să disece laparoscopic această joncţiune;

· să depisteze eventualele anomalii prevenind accidentele intraoperatorii;

· să evidenţieze existenţa calculilor restanţi nesuspectaţi şi neidentificaţi preoperator;

· să vizualizeze pasajul substanţei de contrast în duoden şi în căile biliare intrahepatice;

· să descopere leziuni biliare iatrogene care vor fi imediat reparate. 


Din punct de vedere tehnic, colangiografia laparoscopică se poate efectua injectând substanţa de contrast fie, mai frecvent, transcistic, fie direct în veziculă prin trecerea unui cateter cu balonaş printr-un ac cu diametrul de 1,5 mm introdus în veziculă sub control vizual ( practicată la copil, la care cisticul nu poate fi cateterizat).


Colangiografia transcistică presupune deschiderea parţială a canalului cistic, în care se introduce un cateter pentru injectarea substanţei de contrast; cateterul este introdus în cavitatea peritoneală ghidat de o pensă specială care-l va etanşeiza pe cistic, prevenind extravazarea indexului opac. Se poate introduce un fir-ghid pe care culisează cateterul de colangiografie. În timpul introducerii cateterului, se injectează ser pentru aplatizarea valvulelor Heister. În absenţa pensei speciale de colangiografie, se fixează un clip sau un nod Roeder pentru menţinerea cateterului în canalul cistic. S-au imaginat şi catetere speciale, de unică utilizare, curbate, cu memorie, unele prevăzute cu balonaş pentru etanşeizare. 


Cu toate progresele tehnice realizate, colangiografia laparoscopică nu este posibilă decât în 90% din cazuri. În 1-8% din cazuri rezultatele pot fi fals pozitive sau fals negative. Prin colangiografia laparoscopică se pun în evidenţă calculi coledocieni asimptomatici, de obicei necunoscuţi (5-10% din cazuri).

Când colangiografia intraoperatorie depistează calculi în timpul colecistectomiei laparoscopice se discută mai multe variante:

· tratament total laparoscopic ( tratament complet şi o singură intervenţie;

· colecistectomie laparoscopică + conversie ( tratament complet, o singură anestezie, dar evoluţie postoperatorie “clasică”;

· colecistectomie laparoscopică + sfincterotomie endoscopică intraoperator ( tratament complet, o singură anestezie, caracter minim invaziv, evită o reintervenţie în cazul eşecului endoscopiei;

· colecistectomie laparoscopică + sfincterotomie endoscopică postoperator ( tratament minim invaziv, posibilul eşec al sfincterotomiei poate obliga la reinterveţie;













Fig. nr. 3: Strategia terapeutică în cazul calculilor depistaţi intraoperator [8]

Opţiunile includ abandonarea abordului laparoscopic şi conversia la colecistectomia clasică, respectiv completarea intervenţiei laparoscopice cu explorarea CBP sau cu ERCP postoperator. Ambele alternative au rate similare ale mortalităţii şi morbidităţii. Extragerea calculilor în acelaşi timp operator va prelungi durata intervenţiei şi va asocia morbiditatea specifică pentru coledocotomii. Lăsarea intenţionată a calculilor pe loc, în speranţa ca endoscopistul va reuşi să îi îndepărteze, poate supune bolnavul riscurilor unui eşec, ceea ce ar obliga la o nouă intervenţie chirurgicală sau la apariţia unei complicaţii (icter sau peritonită prin deraparea clipului de pe cistic). 

O a treia variantă, ce combină colecistectomia laparoscopică cu o endoscopie realizată simultan, are avantajul unei singure anestezii, intervenţia laparoscopică nu obligă la deschiderea chirurgicală a coledocului; o soluţie imediată în cazul în care nu se reuşeşte extragerea endoscopică a calculilor este conversia sau abordul laparoscopic al coledocului în aceeaşi intervenţie.


Prezenţa calculilor în CBP nu constituie o contraindicaţie pentru colecistectomia laparoscopică. Ei pot fi extraşi transcistic sau după coledocotomie laparoscopică. Nu toţi calculii coledocieni pot fi extraşi laparoscopic. În 15-20% din aceste cazuri tentativa se soldează cu eşec. De fapt, tactica trebuie discutată pentru fiecare caz în parte, în funcţie de mărimea, numărul calculilor, calibrul CBP. Calculii mici sunt uşor extraşi prin sfincterotomie endoscopică, atunci când CBP are calibrul normal.

EXTRAGEREA TRANSCISTICĂ GHIDATĂ FLUOROSCOPIC

Posibilitatea de a explora coledocul transcistic depinde de anatomia cisticului, iar extragerea calculilor coledocieni depinde de numărul şi caracteristicile acestora.

Cisticul “ideal” pentru abordul CBP este scurt, larg şi se implantează lateral în coledoc, în unghi drept. Această situaţie este întâlnită la mai puţin de 20% dintre pacienţi. Cel mai dificil de abordat este cisticul în spirală, sinuos, ce intră în coledoc medial şi distal. În asemenea situaţii, se recomandă utilizarea altor modalităţi de extragerea a calculilor.

Prima etapă în accesul asupra coledocului este plasarea unui mandren prin cateterul de colangiografie, facilitând depăşirea valvelor Heister. După ce mandrenul a ajuns în duoden, în funcţie de mărimea calculilor şi de anatomia cisticului, se decide dacă cisticul trebuie dilatat sau nu. Dacă dimensiunea calculului o depăşeşte pe cea a cisticului sau dacă cisticul are sub 3 mm (dimensiunea minimă a celor mai noi coledocoscoape), se va efectua dilatarea cisticului. 


A. Dilatarea cisticului cu ajutorul sondelor cu balonaş. Balonaşul trebuie să aibă 4 cm lungime, pentru a dilata tot traiectul cisticului. Poziţia corectă a balonului presupune ca marginea distală să fie în CBP, iar cea proximală să iasă din cistic. Balonul este umflat cel puţin 5 minute. Când dilatarea este completă, balonul poate fi îndepărtat, iar mandrenul se menţine în poziţie pentru a ghida trecerea coledocoscopului sau a sondei de extracţie cu coşuleţ sau cu balon.


B. Dilatarea cisticului cu ajutorul dilatatoarelor. Deşi există dilatatoarele simple, fără ghid, utilizarea unui fir-ghid hidrofil, pare mai avantajoasă.

Extragerea calculilor cu o sondă Dormia. Coşuleţul este trecut în CBP via canalul cistic, sub ghidaj fluoroscopic, până în porţiunea distală, unde este deschis, trecut peste calcul şi închis. Avantajele metodei: nu necesită în toate cazurile dilatarea cisticului, nu necesită control radiologic sau endoscopic. Rezultatele postoperatorii sunt mai bune pentru cazurile cu puţini calculi şi cu dimensiuni apropiate de diametrul intern al cisticului.

Extragerea calculilor cu un cateter cu balon este eficientă pentru cazurile în care cisticul este dilatat. Cateterul este trecut distal în CBP sau în duoden via canalul cistic, printr-o manevră oarbă sau sub ghidaj fluoroscopic; se umflă balonaşul, apoi cateterul se retrage blând şi menţinând presiunea în balonaş.

Avantajele extragerii fluoroscopice sunt reprezentate de faptul că este o tehnică relativ simplă şi necesită un echipament minim. La sfârşit, se recomandă controlul colangiografic.

Calculii care sunt impactaţi în coledocul distal sunt mai greu abordabili.

EXTRAGEREA TRANSCISTICĂ GHIDATĂ COLEDOCOSCOPIC

Coledocoscopia este cea mai folosită şi mai sigură metodă de explorare a coledocului, caree vizualizează direct calculii din CBP. Ea a dobândit rapid statutul de standard de aur în explorarea deschisă a CBP. În chirurgia minim invazivă, coledocoscopia a fost lansată de Dubois în Franţa şi de Phillips în SUA (Los Angeles).


Instrumentul ideal pentru coledocoscopia laparoscopică trebuie să fie de diametru mic (maxim 3,2 mm), să aibă o claritate optică excelentă, un nivel adecvat al transmisiei luminii, flexibitate extremă, manevrabilitate şi canal de lucru funcţional (mai mare sau egal cu 1,2 mm). Hunter şi Shapiro [10] propun explorarea transcistică a coledocului în cazul calculilor mici şi explorarea directă, la nevoie cu litotripsie – în cazul celor mai mari.


Principalul avantaj al coledocoscoapelor flexibile în explorarea CBP este reprezentat de scăderea numărului de leziuni ale căilor biliare şi a numărului de cazuri de calculi restanţi, comparativ cu cele din manevrele instrumentale “oarbe”.


Vizionarea simultană pe monitor a imaginii laparoscopice şi a celei dată de coledocoscop este utilă pentru a preveni formarea unei bucle a coledocoscopului între trocar şi cistic sau ieşirea coledocoscopului din CBP. 


Vacuitatea coledocului va fi verificată de mai multe ori prin trecerea liberă a coledocoscopului prin CBP până în duoden, manevră uşurată de dilatarea sfincterului prin administrarea de glucagon (1 mg i.v.), ocazie cu care se verifică şi absenţa stricturilor distale.


Dificultăţi pot apărea la tentativa de a efectua coledocoscopia proximală, dacă există calculi în canalul hepatic. Din fericire, peste 90% din calculi apar în coledocul distal.


Abordul transcistic va permite “curăţirea” coledocului la 85-90% dintre pacienţi, scutindu-i de o spitalizare lungă, de prezenţa tubului Kehr şi de riscul de a face stenoze biliare după închiderea coledocotomiei [10].

După explorarea transcistică a CBP, chirurgul trebuie să decidă dacă este necesar sau nu un drenaj biliar transcistic. Drenajul este indicat în prezenţa detritusurilor de fibrină în CBP şi/sau dilatarea papilei cu un cateter cu balonaş şi/sau suspiciunea unor calculi restanţi; în această situaţie, drenajul este menţinut 24 zile, după care se încearcă o manevră de radiologie intervenţională. La pacienţii vârstnici care prezintă un proces de colangită se lasă un tub de dren din latex care are rolul de a decomprima postoperator sistemul biliar şi de a extrage eventualii calculi restanţi.


Laparoscopic se pot realiza intervenţii asupra sfincterului Oddi.


Caroll recomandă divulsia sfincterului Oddi cu un cateter cu balonaş trecut transcistic pentru a îndepărta calculii şi detritusurile din CBP, pentru situaţiile când nu este posibilă introducerea unui endoscop datorită fragilităţii cisticului.


Dacă pe colangiografia intraoperatorie de control din timpul colecistectomiei laparoscopice se evidenţiază calculi în CBP, de primă intenţie se încearcă îndepărtarea acestora cu un endoscop flexibil trecut transcistic; când calculii sunt sub 4 mm (nu pot fi îndepărtaţi în coşuleţul endoscopului sau prin lavaj), se indică divulsia sfincterului Oddi cu un balon trecut transcistic; metoda este indicată şi la pacienţii cu cistic îngust, friabil.


Se utilizează un cateter cu balon cu diametru de 6 mm, prevăzut cu un fir-ghid, trecut printr-un trocar introdus subcostal drept. Firul este avansat sub control fluoroscopic, cu mişcări lente, prin canalul cistic în CBP, apoi în duoden. Cateterul este trecut pe acelaşi traseu, plasarea sa fiind verificată cu markeri radioopaci. Cu o seringă se dilată încet balonul, cu o soluţie Hypaque 50%, până la un diametru egal cu a celui mai voluminos calcul din CBP, dar niciodată peste diametrul intern al CBP. Se menţine balonul dilatat la o presiune de maxim 12 atm timp de 3-4 minute, apoi acesta este degonflat. Folosind un jet puternic prin canalul cistic, se irigă calea biliară cu soluţie salină călduţă, după care se efectuează o colangiografie de control. Dacă nu se mai vizualizează nici un calcul, se ligaturează cisticul cu un endoloop şi se lasă, la nevoie, un dren transcistic (dacă va fi necesar controlul colangiografic postoperator).


Orice manevră efectuată la nivelul papilei Vater este grevată de un risc (15%) de creştere a nivelului amilazelor în sânge, cu/fără simptomatologie clinică de pancreatită, risc mai scăzut decât după ERCP.


De Paula asociază explorarea laparoscopică a CBP cu sfincterotomia transcistică anterogradă laparoscopică. Echipamentul suplimentar pentru sfincterotomia anterogradă cuprinde: duodenoscop cu vedere laterală, sfincterotom, un fir-ghid de mărime adecvată, cablu de cauterizare compatibil cu sfincterotomul. Această intervenţie este indicată în cazurile cu litiază CBP multiplă, cu dilatarea CBP peste 20 mm, dischinezie ampulară sau perturbări în evacuarea bilei în duoden. Sfincterotomia anterogradă se efectuează numai după ce a eşuat o tentativă anterioară de tratament al litiazei CBP.


Se introduce sfincterotomul în trocarul din hipocondrul drept şi, cu o pensă trecută prin trocarul subxifoidian, se ghidează instrumentul în lumenul cistic sau către coledocotomia anterioară. Simultan, gastroenterologul va introduce prin esofag un duodenoscop cu vedere laterală, având totodată grijă să nu fie deplasată sonda endotraheală de intubaţie. După ce se ajunge cu endoscopul în duoden, se administrează 0,5-1 mg glucagon i.v. pentru a reduce peristaltismul duodenal. După ce sfincterotomul a depăşit ampula, mişcările sale sunt bine observate de endoscopist. Chirurgul urmăreşte şi manevrează sfincterotomul având firul-disector al acestuia îndoit în poziţia orei 12. Se aplică un curent combinat de secţionare şi coagulare, în timp ce sfincterul şi mucoasa din jur sunt secţionate. O evacuare explozivă de bilă şi/sau calculi este semnul reuşitei manevrei de sfincterotomie. După retragerea sfincterotomului sub control vizual, se introduce un cateter în CBP, pentru a efectua o irigare abundentă cu soluţie salină, în scopul de a îndepărta orice calcul sau detritus restant. Dacă sfincterotomia a reuşit, se lasă un tub Kehr (după coledocotomie) sau un tub transcistic (după explorarea transcistică) pentru a decomprima postoperator arborele biliar.


Sfincterotomia anterogradă laparoscopică este mai avantajoasă decât sfincterotomia endoscopică, dar mai dificilă. Introdus anterograd, sfincterotomul traversează mai rapid căile biliare şi depăşeşte ampula. Astfel, se evită lezarea canalului pancreatic sau alte complicaţii secundare sfincterotomiei endoscopice (traiecte false, perforaţii biliare/duodenale). Dezavantajele metodei sunt prelungirea timpului operator şi a anesteziei generale, necesitatea utilizării unui echipament foarte costisitor. 

Tehnica „rendez-vous” în abordul laparoendoscopic al litiazei colecistocoledociene constă într-o colecistectomie laparoscopică standard, însoţită de colangiografie intraoperatorie şi sfincterotomie endoscopică pe fir-ghid trecut transcistic, atunci când calea biliară este locuită de calculi. Tehnica este fezabilă, elimină explorările endoscopice retrograde inutile, reduce morbiditatea specifică endoscopiei şi spitalizarea postoperatorie.

Tehnica presupune, după confirmarea colangiografică a calculilor coledocieni, efectuarea unei colecistectomii laparoscopice aproape complete (păstrarea cisticului incomplet secţionat), trecerea unui ghid transcistic prin papilă şi prin colaborarea cu endoscopistul, extragerea de către acesta a calculilor coledocieni. 


Se introduce duodenoscopul până în faţa papilei Vater sub controlul laparoscopului. Chirurgul trece un fir-ghid prin cateterul transcistic, în coledoc şi apoi transpapilar în duoden, de unde este prins de endoscopist cu o sondă de polipectomie şi extras prin canalul de lucru al duodenoscopului. Se indroduce sfincterotomul pe firul ghid şi se practică o sfincterotomie largă (în funcţie de dimensiunile coledocului). Se extrag sfincterotomul şi firul ghid şi se curăţă CBP cu o sondă Dormia pentru a îndepărta orice calcul restant. Se practică o colangiografie de control, după care se extrage cateterul transcistic, se clipează cisticul şi se secţionează, apoi se continuă colecistectomia după timpii standard.


În dimineaţa primei zile postoperatorii se verifică amilazemia; dacă valoarea sa este în parametri optimi, pacientul îşi poate relua alimentaţia. Spitalizarea postoperatorie este aceeaşi ca după colecistectomia laparoscopică obişnuită.

Terapia completă într-o singură şedinţă, menţinând avantajul abordului laparoscopic, este soluţia ideală pentru tratamentul litiazei coledociene.

Rezultalele bune obţinute prin această metodă pentru calculi coledocieni relativ mari şi multipli (93%), rata de evacuare a coledocului şi o morbiditate relativ mică 10%, oferă cea mai bună combinaţie terapeutică pentru pacienţii la care litiaza coledociană este descoperită cu ocazia colangiografiei intraoperatorii.


COLEDOCOLITOTOMIA LAPAROSCOPICĂ

Dacă explorarea transcistică nu poate fi practicată din cauza unor condiţii anatomice (calculi voluminoşi, implantarea cisticului la extremitatea distală a CBP, sau pe faţa medială a CBP, prezenţa calculilor în canalul hepatic comun) este necesară o coledocotomie. Indicaţiile coledocotomiei laparoscopice sunt similare celor din chirurgia deschisă. Contraindicaţiile explorării CBP prin coledocotomie depind de dimensiunile coledocului. Pentru pacienţii cu duct coledocian îngust sau calculi de dimensiuni mici este indicat să se recurgă la un abord transcistic sau la sfincterotomia endoscopică postoperatorie.

Echipamentul utilizat pentru coledocotomia laparoscopică este, în mare parte, acelaşi cu cel necesar pentru colecistectomie, la care se adaugă un coledocoscop. Colangiografia evidenţiază numărul şi localizarea calculilor în CBP, stabileşte nivelul la care se va executa coledocotomia. Coledocotomia se va practica pe faţa anterioară a CBP, preferabil sub nivelul joncţiunii cistic-CBP, unde abordul este mai facil. La nevoie, se recurge la ecografia laparoscopică pentru a identifica ductul biliar şi a preciza localizarea calculilor. După evidenţierea CBP, se efectuează o coledocotomie verticală, plasată cât mai aproape de duoden dacă se intenţionează practicarea unei anastomoze coledoco-duodenale. Dimensiunea coledocotomiei trebuie să fie puţin mai mare decât a celui mai voluminos calcul. Deseori, se preferă o incizie de 3,5-4 mm, care lasă un spaţiu restrâns în jurul coledocoscopului, evitând astfel pierderea unei cantităţi mai mari de lichid de irigare în cursul procedurii şi menţinând totodată o distensie adecvată a căii biliare principale; la nevoie, pentru extragerea unui calcul mai voluminos, incizia poate fi lărgită. Coledocotomia se realizează cu un bisturiu laparoscopic. Coledocotomia se poate realiza şi transversal, pe aproximativ 2/3 din peretele anterior; sutura breşei coledociene este mai dificilă, iar riscul de stenoză este mai mic. Calculii se extrag cu sonda Dormia. După extragerea coledocoscopului urmează introducerea integrală în cavitatea abdominală a unui tub în T de 8-10 F, prevăzut cu un capăt scurt (introdus în porţiunea proximală a CBP) şi cu unul puţin mai lung (trecut în porţiunea distală a CBP). După ce tubul T a fost plasat în CBP, va fi împins în sus pentru a evita deplasarea acestuia în cursul efectuării suturilor. Drenajul Kehr se menţine 12 zile, înainte de suprimarea sa efectuându-se o colangiografie de control. 

Într-un studiu pe 612 pacienţi, Michel [11] relatează o rată de succes a tratamentului laparoscopic al coledocolitiazei de 80% (rata de succes a abordului transcistic fiind de 58,4% şi a coledocotomiei primare de 82%). Extragerea transcistică a avut o durată mai mică, dar tendinţa a fost spre creşterea frecvenţei abordului prin coledocotomie.

În cazul calculilor mari se poate tenta litotripsia laparoscopică. Un litotriptor ultrasonic era introdus sub controlul unei coledocoscop, dar există risc de a se produce perforaţii şi e a se distruge sonda  înainte de a termina tratamentul.


EXTRAGEREA ENDOSCOPICĂ DUPĂ COLECISTECTOMIA LAPAROSCOPICĂ


Ca o alternativă a intervenţiei chirurgicale după colecistectomie, sfincterotomia endoscopică precoce este, în general, o metodă sigură şi eficientă. Principalul avantaj al sfincterotomiei endoscopice postcolecistectomie este că nu este nevoie să se aştepte maturarea traiectului tubului Kehr (ca în cazul extragerii percutanate), ceea ce scurtează durata spitalizării. Lichtenstein prezintă opt serii endoscopice totalizând 337 pacienţi, cu o rată de succes de 90%, morbiditate de 7% şi mortalitate de 0,6%.


Alegerea tratamentului clasic sau endoscopic în cazul eşecului extragerii laparoscopice depinde de mai muţi factori. 

Din punct de vedere chirurgical sunt importante: - dimensiunile coledocului (un coledoc cu diametrul sub 5 mm pune probleme la introducerea tubului Kehr în timpul coledocorafiei şi are, postoperator, risc de stenoză); - calculii inclavaţi în coledocul distal sunt mai greu de extras printr-o simplă coledocotomie, fiind necesară sfincterotomia transduodenală, dar tratamentul chirurgical este cea mai bună opţiune, deoarece aceşti calculi sunt cele mai frecvente cauze de eşec ale tratamentului endoscopic.

Din punctul de vedere al endoscopistului sunt importante: - calculii propriu-zişi (mărimea, numărul, localizarea  şi natura lor); - în ceea ce priveşte cadrul duodenal – prezenţa de diverticuli, stenoze, anomaliile congenitale, intervenţiile tip Billroth II; - în ceea ce priveşte pacientul – existenţa tulburărilor de coagulare ce nu pot fi corectate.

Din punctul de vedere al pacientului  sunt importante: - starea lui generală şi afecţiunile asociate; - alegerea momentului intervenţiei (programată sau în urgenţă), fenomene de angiocolită septică; - dorinţa acestuia. 

Rata calculilor restanţi după sfincterotomia endoscopică este mai mare decât după chirurgia deschisă şi, uneori, pot fi necesare mai multe şedinţe pentru a curăţa CBP. Principala problemă se pune în momentul când calculii sunt găsiţi într-un coledoc de dimensiuni normale, când sfincterotomia are o rată mare a complicaţiilor. Pentru aceşti pacienţi, cea mai bună variantă pare a fi extragerea transcistică laparoscopică, coledocotomia fiind dificilă şi cu risc de stenoză. Lăsarea pe loc a acestor calculi după o colecistectomie nu este o conduită corectă, endoscopia putând avea, pe lângă o rată de eşecuri, şi posibile complicaţii.

REŢINEŢI

1. Odată cu introducerea colecistectomiei laparoscopice, tratamentul endoscopic al litiazei CBP a cunoscut un nou avânt, el păstrând avantajele terapiei minim invazive.

2. Indicaţiile clasic admise ale ERCP şi sfincterotomiei endoscopice sunt: angiocolitele, pancreatitele acute, litiaza reziduală, pacienţii cu risc chirurgical crescut.

3. În caz de angiocolită acută, morbiditatea şi mortalitatea tratamentului endoscopic al coledocolitiazei sunt mai mici decât ale intervenţiei chirurgicale.

4. Pentru pacienţii în vârstă cu coledocolitiază, tratamentul de elecţie este cel endoscopic, ca şi pentru cei cu angiocolită sau pancreatită biliară, indiferent de vârstă.

5. Realizarea de rutină a ERCP înaintea colecistectomiei laparoscopice nu este justificată.

6. La pacienţii cu suspiciunea unei coledocolitiaze, confirmate prin colangio RMN, succesiunea sfincterotomie endoscopică + abord laparoscopic prezintă avantajul că, dacă extragerea endoscopică eşuează, tratamentul chirurgical (complet laparoscopic sau după conversie) poate asigura vindecarea bolnavului.

7. Abordul laparoscopic al CBP nu este încă posibil în toate cazurile, de aceea, pentru a păstra avantajele tratamentului minim invaziv, colaborarea chirurgilor cu endoscopiştii este foarte importantă.

8. Explorarea laparoscopică a CBP este o alternativă eficientă şi sigură atât pentru litiaza coledociană diagnosticată cât şi pentru cea nesuspicionată preoperator. Este preferabil ca diagnosticul preoperator să fie cât mai  complet, pentru a permite corecta selecţie a pacienţilor şi stabilirea celei mai bune strategii terapeutice.

9. Dacă tratamentul laparoscopic nu este posibil, chirurgul are două alternative: fie  să decidă conversia şi tehnica clasică, fie să închidă cisticul şi să apeleze la ERCP postoperator; se va lăsa, de preferat, un ghid trecut transpapilar ca reper pentru endoscopist.

10. Deşi mic, există riscul ca sfincterotomia endoscopică să nu reuşească îndepărtarea tuturor calculilor coledocieni. Dacă acest eşec apare înaintea intervenţiei chirurgicale, litiaza coledociană poate fi rezolvată prin abord laparoscopic sau clasic. Dacă, însă, se produce după colecistectomie, pacientul va trebui supus unei noi intervenţii chirurgicale sau altor tentative endoscopice sau percutanate.

11. De aceea, cea mai bună alternativă – din punct de vedere al pacientului şi din considerente economice – atunci când tratamentul laparoscopic al litiazei coledociene nu este posibil, este tehnica rendez-vous. Efectuarea extragerii calculilor coledocieni imediat după colecistectomie laparoscopică necesită o singură anestezie. Are, în plus, avantajul că, dacă manevrele endoscopice nu reuşesc, se poate efectua tratamentul complet într-o singură şedinţă terapeutică, prin conversie şi rezolvarea clasică.

`

